text: ভারতে আক্রান্তের সংখ্যা ৫.৬৬ লাখ ছাড়াল, গত ২৪ ঘণ্টায় মৃত ৪১৮ | News Time Bangla
  টপ স্টোরি1240
  ভারতে আক্রান্তের সংখ্যা ৫.৬৬ লাখ ছাড়াল, গত ২৪ ঘণ্টায় মৃত ৪১৮
  নিউজটাইম ওয়েবডেস্ক : গত ২৪ ঘণ্টায় দেশে নতুন করে করোনা ভাইরাসে আক্রান্ত হয়েছেন ১৮,৫২২ জন। প্রতিদিনই বিরাট সংখ্যক মানুষ এই রোগে আক্রান্ত হচ্ছেন। সব মিলিয়ে ভারতে এখনও পর্যন্ত করোনায় আক্রান্ত হয়েছেন ৫,৬৬,৮৪০ জন। এই রোগ মহামারী রূপে দেখা দেওয়ার পর থেকে দেশে মোট ১৬,৮৯৩ জন রোগী মারা গেছে এই রোগে ভুগে। মঙ্গলবার সকালে কেন্দ্রীয় স্বাস্থ্য মন্ত্রক জানিয়েছে, গত ২৪ ঘণ্টায় অত্যন্ত সংক্রামক এই রোগে ৪১৮ জনের মৃত্যুর খবর পাওয়া গেছে। এদিকে সোমবারই কেন্দ্রীয় সরকার "আনলক ২" এর জন্য নির্দেশিকা প্রকাশ করেছে।
  ১ জুলাই থেকে একমাসের জন্যে "আনলক ২" এর নির্দেশিকা কার্যকর করা হবে। নির্দেশিকা অনুযায়ী, কনটেনমেন্ট জোনগুলোতে ৩১ জুলাই পর্যন্ত কড়া লকডাউনের মেয়াদ বাড়ানো হয়েছে। অন্য় দিকে, রাত ১০টা থেকে ভোর ৫টা পর্যন্ত দেশজুড়ে চলবে নাইট কারফিউ। তবে, জরুরি পরিষেবা কারফিউয়ের আওতার বাইরে রাখা হয়েছে। কেন্দ্রীয় স্বরাষ্ট্রমন্ত্রকের তরফে জারি করা নির্দেশিকায় বলা হয়, ৩১ জুলাই পর্যন্ত স্কুল-কলেজ, কোচিং ইনস্টিটিউশন সহ সমস্ত শিক্ষা প্রতিষ্ঠান বন্ধ থাকবে। অনলাইনেই পড়াশুনো চলবে। কনটেনমেন্ট জোনের বাইরে নিয়মবিধি মেনে ১৫ জুলাই থেকে রাজ্য় ও কেন্দ্রের ট্রেনিং ইনস্টিটিউশনকে ছাড়পত্র দেওয়া হবে।